Groot luislang in Zimbabwe doodgemaakLuislang (Python natalensis) Foto: G. J. Alexander, Universiteit van die Witwatersrand via Wikimedia Commons ŉ 3.4 meter lange luislang is in Mutare in Zimbabwe doodgemaak nadat dit in ŉ woonbuurt gevind is, het ŉ plaaslike koerant Vrydag berig. Dit is ŉ kriminele misdryf om ŉ luislang in Zimbabwe dood te maak, maar niemand is tot dusver in hegtenis geneem nie. Sommige inwoners van die woonbuurt ontken dat die slang Woensdag doodgemaak is, maar die staatsbeheerde Manica Post het ŉ foto van ŉ man, wat die dooie slang vashou, en ŉ skare wat toekyk, gepubliseer. Die heuwels agter Zimunya is duidelik sigbaar. Willis Mushati, ŉ vervoeroperateur, wie se huis geleë is naby aan die plek waar die slang gevind is, het gesê hy het die slang eers gemeet nadat van die mense dit doodgemaak het. Volgens die Manica Post het die slang reeds ŉ kat in die omgewing geëet. Die reptiel is glo later aan die brand gesteek. Luislange is ŉ beskermde spesie in Zimbabwe en indien iemand ŉ luislang doodmaak, kan die persoon ŉ boete of tronkstraf opgelê word. Plaaslike inwoners val egter steeds die slange aan weens bygelowe.